Broj: 711-I-2251-M-414/22-02-23

Zagreb, 27. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Antonia Vidovića, direktora** **trgovačkog društva** **Vodakom d.o.o. za javnu vodoopskrbu i javnu odvodnju**,za davanjem mišljenja Povjerenstva, na 192. sjednici održanoj 27. listopada 2022., daje sljedeće

**MIŠLJENJE**

1. **Temeljem članka 18. stavka 5. ZSSI-a obveznik Antonio Vidović, direktor trgovačkog društva Vodakom d.o.o. za javnu vodoopskrbu i javnu odvodnju, može istovremeno uz obnašanje navedene dužnosti biti član uprave nogometnog kluba, osnovanog u pravnom obliku udruge, pri čemu nema pravo na naknadu ili primanje dara u toj ulozi, osim prava na naknadu putnih i drugih opravdanih troškova, i uz ograničenje da nije član upravnih i nadzornih tijela više od dvije neprofitne udruge i zaklade.**
2. **Ukazuje se obvezniku da je sukladno članku 9. ZSSI-a, u svrhu očuvanja vlastitog integriteta i jačanja transparentnosti u obnašanju javnih dužnosti, u situaciji u kojoj bi trgovačko društvo Vodakom d.o.o. za javnu vodoopskrbu i javnu odvodnju dodjeljivalo sponzorstva i donacije nogometnom klubu - udruzi u kojem bi obveznik bio član uprave, obveznik dužan izuzeti se od svakog pa i posrednog oblika sudjelovanja u postupku odlučivanja tog trgovačkog društva o dodjeli sponzorstva i donacija nogometnom klubu – udruzi te delegirati odlučivanje o tome drugoj osobi kojoj će, kao i drugim osobama koje bi eventualno u istome postupku poduzimale radnje, deklarirati okolnost da je u nogometnom klubu – udruzi član uprave i o tome ujedno obavijestiti javnost putem službene internetske stranice trgovačkog društva Vodakom d.o.o. za javnu vodoopskrbu i javnu odvodnju.**

Obrazloženje

Zahtjev za davanjem mišljenja Povjerenstva podnio je Antonio Vidović, direktor trgovačkog društva Vodakom d.o.o. za javnu vodoopskrbu i javnu odvodnju. U knjigama ulazne pošte Povjerenstva zahtjev je zaprimljen 21. listopada 2022. pod poslovnim brojem 711-U-8426-M-414/22-01-2, povodom kojeg se vodi predmet broj M-414/22.

Člankom 3. stavkom 1. točkom 40. ZSSI-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave. Uvidom u sudski registar Trgovačkog suda u Bjelovaru utvrđeno je da je Općina Pitomača jedini osnivač trgovačkog društva Vodakom d.o.o. za javnu vodoopskrbu i javnu odvodnju, slijedom čega je Antonio Vidović kao direktor navedenog trgovačkog društva obveznik ZSSI-a.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da ima priliku biti član uprave nogometnog kluba bez primanja naknade i bez ovlaštenja za zastupanje udruge, te da tijekom godine preko sponzorstva i donacija dodjeljuje novčana sredstva preko tvrtke u kojoj je direktor. Vezano uz navedeno obveznik postavlja upit je li u sukobu interesa te ima li pravo biti član uprave nogometnog kluba (udruge).

Člankom 18. stavkom 5. ZSSI-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 2. stavkom 2. ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) ili kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 7. točkom c) ZSSI-a propisana je zabrana zlouporabe posebnih prava dužnosnika koja proizlaze ili su potrebna za obavljanje dužnosti, dok je točkom i) propisana zabrana obveznicima da na koji drugi način koriste položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Članom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes, a stavkom 2. istoga članka propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Povjerenstvo nastavno na sve prethodno navedeno utvrđuje da temeljem članka 18. stavka 5. ZSSI-a obveznik može istovremeno uz obnašanje dužnosti direktora trgovačkog društva Vodakom d.o.o. za javnu vodoopskrbu i javnu odvodnju biti član uprave nogometnog kluba koji je osnovan u pravnom obliku udruge pri čemu nema pravo na naknadu ili primanje dara u toj ulozi, osim prava na naknadu putnih i drugih opravdanih troškova, i uz ograničenje da nije član upravnih i nadzornih tijela više od dvije neprofitne udruge i zaklade.

U situaciji u kojoj bi se obveznik u okviru izvršavanja svojih ovlasti našao odlučivati o tome hoće li trgovačko društvo Vodakom d.o.o. za javnu vodoopskrbu i javnu odvodnju dodijeliti nogometnom klubu u kojem je obveznik član uprave sponzorstva i donacije, pojavile bi se okolnosti koje se mogu definirati kao potencijalni sukob interesa kada bi njegov privatni interes utjecao na nepristranost u obavljanju javne dužnosti.

Naime, postupanje trgovačkog društva Vodakom d.o.o. za javnu vodoopskrbu i javnu odvodnju povodom dodjele sponzorstva i donacija nogometnom klubu – udruzi, treba biti provedeno u javnom interesu, nepristrano i bez diskrecijske ocjene, a obveznik u tom slučaju ne može biti objektivan i nepristran jer pored obveze zaštite javnog interesa ujedno želi ostvarenje i vlastitog privatnog interesa.

Obveznik je uvijek pozvan ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog. Stoga je obveznik u cilju očuvanja vlastitog integriteta i jačanja transparentnosti u obnašanju javnih dužnosti dužan, sukladno članku 9. ZSSI-a, kao direktor trgovačkog društva Vodakom d.o.o. za javnu vodoopskrbu i javnu odvodnju, izuzeti se od odlučivanja i poduzimanja bilo koje radnje vezano za dodjelu sponzorstva i donacija nogometnom klubu – udruzi u kojoj bi bio član uprave, te za to ovlastiti drugu osobu kojoj će, kao i drugim osobama koje bi eventualno u istome postupku poduzimale radnje, deklarirati okolnost da je u nogometnom klubu – udruzi član uprave, o čemu je dužan obavijestiti javnost putem službene internetske stranice trgovačkog društva Vodakom d.o.o. za javnu vodoopskrbu i javnu odvodnju. Na taj način skreće se pozornost osobama koje poduzimaju radnje i odlučuju u postupku dodjele sponzorstva i donacija, ali i zainteresiranoj javnosti na potrebu kontrole u postupku odlučivanja o dodjeli sponzorstva i donacija.

Slijedom navedenog, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Antonio Vidović, elektroničkom dostavom
2. Objava na internetskoj stranici Povjerenstva
3. Pismohrana